สังคมข่าวหุ้น
*งบแบงก์ทยอยประกาศ
18 ม.ค. 2564

เกียรติก้อง ว่องไวยากร
*งบแบงก์ทยอยประกาศ
*ตลาดหุ้นไทยปรับฐานรับไวรัสโควิด-19 ระบาดเพิ่ม แม้มีวัคซีนแต่ยังไม่ชัวร์ พร้อมจับตาพรุ่งนี้ “ไบเดน” เข้ารับตำแหน่งประธานาธิบดีสหรัฐอเมริกาคนใหม่อย่างเป็นทางการ ก่อนออกมาตรการกระตุ้นเศรษฐกิจชุดใหญ่ คาดเงินไหลเข้าตลาดหุ้นเอเชียอีกรอบ วานนี้แบงก์เริ่มทยอยประกาศงบ TISCO ประเดิมงบไตรมาสที่ 4/63 ตามคาด รอดูแบงก์ใหญ่ประกาศงบวันที่ 20-21 ม.ค.นี้  แนวรับ 1,500 จุด  แนวต้าน 1,520 จุด
*คณิต สีห์ รองผู้จัดการใหญ่ สายลูกค้าธุรกิจรายใหญ่ ธนาคารกรุงเทพ (BBL) และ นางสมหะทัย พานิชชีวะ ประธานเจ้าหน้าที่บริหาร บมจ.อมตะ วีเอ็น (AMATAV) ร่วมลงนาม Memorandum of Understanding for Business Cooperation ความร่วมมือเพื่อส่งเสริมการขยายธุรกิจของ AMATAV ในฐานะผู้พัฒนานิคมอุตสาหกรรม โดยเฉพาะการขายที่ดินในนิคมอุตสาหกรรม Amata City Long Thanh และ Amata City Bien Hoa ในประเทศเวียดนาม
*ธนาคารกสิกรไทย (KBANK) เสริมแกร่ง ประกาศแต่งตั้ง 4 รองกรรมการผู้จัดการ ได้แก่ นางสาวศุภนีวรรณ จูตระกูล ดูแลสายงาน Integrated Channels and Business Solutions Division นางชลารัตน์ พินิจเบญจพล ดูแลสายงานผลิตภัณฑ์เครดิต นางสาวศิริพร วงศ์ตรีภพ ร่วมดูแลสายงาน Transaction and Wealth Banking Division และ ดร.เกษชญง สกาวรัตนานนท์ ดูแลสายงานการให้บริการลูกค้าและองค์กร
*รอย ออกุสตินัส กุนารา กรรมการผู้จัดการ ธนาคารไทยเครดิต เพื่อรายย่อย จำกัด (มหาชน) จัดหนัก เงินฝากออมทรัพย์ธุรกิจ Biz Plus ขึ้น เพื่อรองรับการทำธุรกรรมของกลุ่มลูกค้าธุรกิจซึ่งมีเงินฝากก้อนใหญ่ ให้อัตราดอกเบี้ยสูงสุดถึง 1.10% ต่อปี ซึ่งเป็นอัตราดอกเบี้ยเงินฝากสำหรับลูกค้านิติบุคคลที่สูงที่สุดในตลาด ณ เวลานี้
*บริษัท ไอร่า แอนด์ ไอฟุล จำกัด (มหาชน) ผู้ให้บริการบัตรกดเงินสด A money จับมือ ธนาคารไทยพาณิชย์ (SCB) อำนวยทุกความสะดวกเพื่อตอบโจทย์ไลฟ์สไตล์การใช้ชีวิตของคนยุคใหม่ ด้วยการเพิ่มช่องทางการชำระเงินให้ลูกค้าบัตรกดเงินสด A money โดยสามารถชำระเงินผ่านบัญชีอัตโนมัติ เพียงมีบัญชีธนาคารไทยพาณิชย์ สมัครง่าย ๆ ผ่าน ATM, Internet Banking, SCB Easy App และ Call Center ธนาคารไทยพาณิชย์
*MC โกอินเตอร์ ล่าสุด ชนัญญารักษ์ เพ็ชร์รัตน์ ประธานเจ้าหน้าที่บริหาร บมจ.แม็คกรุ๊ป จับมือกับอินเตอร์เนชั่นแนลพาร์ทเนอร์ (International Partner) ลุยพรีเมียร์ลีกอังกฤษ สร้างสรรค์แคมเปญการตลาดร่วมกัน ในชื่อ Legend on Legend กับคอนเซ็ปต์ “Mc Jeans, Everyday is a match day เพราะทุกวันคือการแข่งขัน” ในครั้งนี้จะได้เห็นโลโก้แบรนด์แม็คยีนส์ปรากฏในเกมการแข่งขันฟุตบอลพรีเมียร์ลีกของบรรดาทีมชั้นนำของลีก
*บมจ.เอพี (ไทยแลนด์) (AP) เสนอขายหุ้นกู้ไม่เกิน 3,000 ล้านบาท แบ่งเป็นหุ้นกู้ชุดที่ 1 เสนอขายมูลค่าไม่เกิน 1,500 ล้านบาท อายุ 3 ปี 6 เดือน ครบกำหนดไถ่ถอนปี พ.ศ. 2567 มีอัตราดอกเบี้ยคงที่ 2.77% ต่อปี จ่ายดอกเบี้ยทุก ๆ 6 เดือน ตลอดอายุหุ้นกู้ และหุ้นกู้ชุดที่ 2 มูลค่าเสนอขายไม่เกิน 3,000 ล้านบาท อายุ 5 ปี ครบกำหนดไถ่ถอนปี พ.ศ. 2569 มีอัตราดอกเบี้ยคงที่ 3.51% ต่อปี จ่ายดอกเบี้ยทุก ๆ 6 เดือน ตลอดอายุหุ้นกู้ อันดับความน่าเชื่อถือของหุ้นกู้อยู่ที่ ” A-”
*บมจ.อลิอันซ์ อยุธยา ประกันชีวิต ประกาศแต่งตั้ง โทมัส วิลสัน ดำรงตำแหน่ง กรรมการผู้จัดการใหญ่ และประธานเจ้าหน้าที่บริหาร บมจ.อลิอันซ์ อยุธยา ประกันชีวิต และตำแหน่ง ผู้จัดการประจำประเทศไทย กลุ่มอลิอันซ์ โทมัสร่วมงานกับกลุ่มอลิอันซ์มากว่า 12 ปี ตั้งแต่ปี 2008 ดูแลบริหารความเสี่ยงของกลุ่มอลิอันซ์ รับผิดชอบนโยบายและแนวทางด้านการควบคุมและบริหารความเสี่ยงระดับโลก มีตำแหน่งสูงสุดเป็น รองประธานเจ้าหน้าที่บริหาร ฝ่ายบริหารความเสี่ยงของกลุ่มอลิอันซ์ (Global Chief Risk Officer) ก่อนที่จะมารับตำแหน่ง รองประธานเจ้าหน้าที่บริหาร (Deputy CEO) อลิอันซ์ อยุธยา ประกันชีวิต เมื่อ 5 เดือนก่อน